A BIZOTTSÁG (EU) 2023/121 VÉGREHAJTÁSI RENDELETE

(2023. január 17.)

a bizonyos termékek és anyagok ökológiai termelésben való használatának engedélyezéséről és ezek jegyzékének összeállításáról szóló (EU) 2021/1165 végrehajtási rendelet módosításáról és helyesbítéséről

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az ökológiai termelésről és az ökológiai termékek jelöléséről, valamint a 834/2007/EK tanácsi rendelet hatályon kívül helyezéséről szóló, 2018. május 30-i (EU) 2018/848 európai parlamenti és tanácsi rendeletre (1) és különösen annak 24. cikke (9) bekezdésére,

mivel:

(1) Az (EU) 2018/848 rendelet 24. cikkének (7) bekezdésében előírt eljárásnak megfelelően egyes tagállamok dokumentációkat nyújtottak be a többi tagállamhoz és a Bizottsághoz bizonyos anyagokra vonatkozóan azok engedélyezése és az (EU) 2021/1165 bizottsági végrehajtási rendelet (2) I., II., III., illetve V. mellékletébe való felvétele céljából. A biogazdálkodással kapcsolatos technikai tanácsadással foglalkozó szakértői csoport (a továbbiakban: EGTOP) és Bizottság megvizsgálta az említett dokumentációkat.

(2) A növényvédő szerekben található hatóanyagokra vonatkozó ajánlásaiban (3) az EGTOP javasolta a talkum (E 553b) anyagnak az ökológiai termelésben engedélyezett egyszerű anyagok közé történő felvételét. Ezenkívül az EGTOP javasolta a következőknek az ökológiai gazdálkodásban használt kis kockázatú hatóanyagok közé történő felvételét: i. ABE-IT 56, feltéve, hogy nem GMO-törzsekből vagy GMO-ból származó termesztőközegek felhasználásával nyerték; ii. „vas-pirofoszfát” és iii. „fehér virágú édes csillagfürt (Lupinus albus) csíráztatott magjából nyert vizes kivonat”. Ezért az említett anyagok használatát indokolt engedélyezni.

(3) Az EGTOP javasolta továbbá, hogy legyen engedélyezett a deltametrin használata a megfelelő csalogatószerekkel ellátott csapdákban a nyugati dióburok-fúrólégy (Rhagoletis completa) ellen. Ezért a deltametrin ilyen felhasználását a vonatkozó egyedi feltételek és korlátozások mellett indokolt engedélyezni.

(4) Az EGTOP trágyákra, valamint talajjavító és tápanyag-utánpótló szerekre vonatkozó ajánlásai (3) alapján indokolt engedélyezni a következő anyagok használatát: i. visszanyert struvit és kicsapatott foszfátsók, feltéve, hogy megfelelnek az (EU) 2019/1009 európai parlamenti és tanácsi rendeletben (4) meghatározott követelményeknek, és hogy az alapanyagként használt állati eredetű trágya nem iparszerű gazdálkodásból származik; ii. természetes eredetű kálium-klorid (kálisó); és iii. szárazföldi, zárt rendszerekben folytatott algatermesztéshez használt nátrium-nitrát.

(5) Az EGTOP takarmányokra vonatkozó ajánlásai (5) alapján indokolt engedélyezni a következő anyagok használatát: i. ásványi eredetű takarmány-alapanyagként használt mono-dikalcium-foszfát; ii. a Saccharomyces cerevisiae-ből vagy Saccharomyces carlsbergensis-ből nyert termékeken túlmenően minden további, takarmány-alapanyagként felhasznált engedélyezett élesztő és élesztőtermék; iii. az „emulgeálószerek, stabilizátorok, sűrítőanyagok és zselésítők” funkcionális csoportba sorolandó, technológiai takarmány-adalékanyagként használt xantángumi; iv. a „kötőanyagok és csomósodást gátló anyagok” funkcionális csoportba sorolandó, technológiai takarmány-adalékanyagként használt illit-montmorillonit-kaolinit és szepiolitot tartalmazó agyag; valamint v. a „takarmány mikotoxinok általi fertőzésének csökkentésére szolgáló anyagok” új funkcionális csoportba sorolandó, technológiai takarmány-adalékanyagként használt bentonit.

(6) Az EGTOP takarmányokra vonatkozó további ajánlása (6) alapján az (EU) 2021/1165 végrehajtási rendelet a vízmentes betain használatát jelenleg csak az együregű gyomrú állatok esetében engedélyezi. Az EGTOP ajánlása azonban a baromfik, sertések és halak esetében tápértékkel rendelkező adalékanyagként használt vízmentes betainra vonatkozó dokumentáción alapult. Ezért indokolt engedélyezni, hogy a vízmentes betaint a halak etetésére is használni lehessen.

(7) Az EGTOP hobbiállat-eledelekre vonatkozó ajánlásai (5) alapján indokolt engedélyezni a következő anyagok használatát: i. ásványi eredetű takarmány-alapanyagként használt pentanátrium-trifoszfát (STPP) és dinátrium-dihidrogén-difoszfát (SAPP); ii. karragén; iii. szentjánoskenyérmag-liszt (karobliszt), feltéve, hogy a szentjánoskenyérmag-lisztet pörkölési eljárással állítják elő; iv. zselésítő anyagként és/vagy emulgeálószerként használt akáciamézga (gumiarábikum); v. macska- és kutyaeledelek tápértékkel rendelkező adalékanyagaként használt taurin; és vi. a macskák esetében tenyésztéstechnikai adalékanyagként használt ammónium-klorid.

(8) Az EGTOP élelmiszerekre vonatkozó ajánlásai (5) alapján indokolt engedélyezni a következő anyagok használatát: i. az italautomatákban a kakaópor csomósodását gátló anyagként használt szilícium-dioxid; és ii. növényi eredetű élelmiszerek előállítása során antimikrobiális szerként használt fenyőgyanta-kivonat és komlókivonat.

(9) Az (EU) 2021/1165 végrehajtási rendelet előírja, hogy a gellángumi használata 2023. január 1-jétől csak akkor engedélyezhető, ha a szóban forgó anyag ökológiai termelésből származik. Ökológiai termelésből azonban nem áll rendelkezésre elegendő mennyiségű gellángumi. Annak érdekében, hogy az érintett gazdasági szereplők folytathassák az élelmiszer-termelést, e követelmény alkalmazását el kell halasztani.

(10) A guargumi (E 412) az (EU) 2021/1165 végrehajtási rendelet III. mellékletének B. részében, a technológiai adalékanyagok felsorolásában kötőanyagként és csomósodást gátló anyagként szerepel. A takarmány-adalékanyagok európai uniós nyilvántartásában azonban ugyanez az anyag az emulgeálószerek, stabilizátorok, sűrítőanyagok és a zselésítő anyagok között van feltüntetve. Ezt a hibát ki kell javítani.

(11) A 889/2008/EK bizottsági rendelet (7) engedélyezte a talkum (E 553b) növényi eredetű élelmiszerekben, élelmiszer-adalékanyagként való használatát. Ez a felhasználás nem szerepel az (EU) 2021/1165 végrehajtási rendelet V. mellékletében. Ezt a hibát ki kell javítani.

(12) Az (EU) 2021/1165 végrehajtási rendeletet ezért ennek megfelelően módosítani és helyesbíteni kell.

(13) A talkum (E 553b) élelmiszer-adalékanyagként való felvételére vonatkozó korlátozás helytelen volt, és az ökológiai ágazat egyes szereplői továbbra is használhatták az anyagot növényi eredetű élelmiszerek élelmiszer-adalékanyagaként. Ezért ezt a hibát visszamenőlegesen, az (EU) 2021/1165 végrehajtási rendelet hatálybalépésének időpontjától kezdődő hatállyal kell helyesbíteni.

(14) Az e rendeletben előírt intézkedések összhangban vannak az ökológiai termeléssel foglalkozó bizottság véleményével,

ELFOGADTA EZT A RENDELETET:

1. cikk Az (EU) 2021/1165 végrehajtási rendelet módosításai Az (EU) 2021/1165 végrehajtási rendelet a következőképpen módosul: 1. Az I. melléklet e rendelet I. mellékletének megfelelően módosul. 2. A II. melléklet e rendelet II. mellékletének megfelelően módosul. 3. A III. melléklet e rendelet III. mellékletének megfelelően módosul. 4. Az V. melléklet e rendelet IV. mellékletének megfelelően módosul.

2. cikk Az (EU) 2021/1165 végrehajtási rendelet helyesbítései Az (EU) 2021/1165 végrehajtási rendelet a következőképpen kerül helyesbítésre: 1. A III. melléklet B. részének 1. pontja (Technológiai adalékanyagok) a következőképpen kerül helyesbítésre: a) a c) pont a következő bejegyzéssel egészül ki: „E 412 Guargumi” b) a d) pontban a guargumira (E 412) vonatkozó bejegyzést el kell hagyni. 2. Az V. melléklet A. részének A.1. szakaszában (Élelmiszer-adalékanyagok, ideértve a hordozóanyagokat) a talkumra (E 553b) vonatkozó bejegyzés helyébe a következő szöveg lép: „E 553b Talkum növényi eredetű termékek húsalapú kolbászfélék a húsalapú kolbászfélék esetében csak felületkezelésre”

3. cikk Hatálybalépés és alkalmazás Ez a rendelet az Európai Unió Hivatalos Lapjában való kihirdetését követő huszadik napon lép hatályba. A 2. cikk (2) bekezdését 2021. augusztus 5-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2023. január 17-én. a Bizottság részéről az elnök Ursula VON DER LEYEN

(1) HL L 150., 2018.6.14., 1. o.

(2) A Bizottság (EU) 2021/1165 végrehajtási rendelete (2021. július 15.) bizonyos termékek és anyagok ökológiai termelésben való használatának engedélyezéséről és ezek jegyzékének összeállításáról (HL L 253., 2021.7.16., 13. o.).

(3) EGTOP final report on Fertilisers IV and Plant Protection Products VI [Az EGTOP zárójelentése a trágyákról (IV.) és a növényvédő szerekről (VI.)], valamint EGTOP final report on Plant Protection Products VII and Fertilisers V [Az EGTOP zárójelentése a növényvédő szerekről (VII.) és a trágyákról (V.)]: https://agriculture.ec.europa.eu/farming/organic-farming/co-operation-and-expert-advice/egtop-reports_en.

(4) Az Európai Parlament és a Tanács (EU) 2019/1009 rendelete (2019. június 5.) az uniós termésnövelő anyagok forgalmazására vonatkozó szabályok megállapításáról, az 1069/2009/EK és az 1107/2009/EK rendelet módosításáról, valamint a 2003/2003/EK rendelet hatályon kívül helyezéséről (HL L 170., 2019.6.25., 1. o.).

(5) EGTOP final report on Food VII – Feed V [Az EGTOP zárójelentése az élelmiszerekről (VII.) és a takarmányokról (V.)], valamint EGTOP final report on Feed VI and pet Food I [Az EGTOP zárójelentése a takarmányokról (VI.) és a hobbiállat-eledelekről (I.)]: https://agriculture.ec.europa.eu/farming/organic-farming/co-operation-and-expert-advice/egtop-reports_en.

(6) EGTOP final report on Feed III – Food V [Az EGTOP zárójelentése a takarmányokról (III.) és az élelmiszerekről (V.)]: https://agriculture.ec.europa.eu/farming/organic-farming/co-operation-and-expert-advice/egtop-reports_en.

(7) A Bizottság 889/2008/EK rendelete (2008. szeptember 5.) az ökológiai termelés, a címkézés és az ellenőrzés tekintetében az ökológiai termelésről és az ökológiai termékek címkézéséről szóló 834/2007/EK rendelet részletes végrehajtási szabályainak megállapításáról (HL L 250., 2008.9.18., 1. o.).